Maar ’n bewonderenswaardige wynstreek? Tot onlangs was die omgewing meer bekend onder die berugte bokswynbende, eerder as ’n bestemming waar fynproewers neus in die glas vir mekaar grootoë kon maak. Dink weer, ou maat.
Neem nou maar vir Jan Ponk van Zyl van Fryer’s Cove. Hy het ’n 30 km lange pyplyn tot by Doringbaai gelê sodat hy hier teen die kus kon wyn verbou. Gaan kuier egter in die ou hawegebou vir ’n wynproe en hy sal praat dat die spoeg spat oor allesbehalwe die pryse wat sy sauvignon blancs landwyd losslaan.
Vat van hier die pad binneland toe verby Papendorp tot by die sendelingdorpie Ebenhaeser, en ewe skielik ontdek jy ’n heel ander wynjuweel.